Universis Xristi fidelibus presentes litteras inspecturis frater Vincencius dictus abbas Miratorii et eiusdem loci conventus salutem in Domino sempiternam. Noveritis quod nos pro utilitate ecclesie nostre de Miratorio necnon de voluntate et assensu domni Bonefacii abbatis Cisterciensis vendidimus et nomine venditionis concessimus viro nobili domino J. castellano Novioniensi et Torot[…] et viro venerabili Johanni decano Pruviniensi nomine regis Navarre et comitis Campanie Theobaldi viginti libras Pruvinienses annui redditus cum omnibus areragiis earumdem, quas viginti libras Pruvinienses debebat nobis quolibet anno illustris rex predictus in nundinis Sancti Iohannis Trecensis apud Trecas, quas contulit prefate ecclesie nostre in puram et perpetuam elemosinam nobilis domina pie recordationis Scolastica quondam comitissa Viennensis et Matisconensis filia inclite memorie Henrici quondam comitis Campanie, promittentes eisdem quod contra dictam venditionem per nos vel per alios non veniemus in futurum. Nos vero predictus conventus quia sigillum auctenticum non habemus nisi sigillum abbatis nostri iuxta consuetudinem ordinis nostri venditionem predictam sigillo predicti patris et abbatis nostri roboratam, firmam et gratam et acceptam habemus. In horum autem omnium testimonium presentes litteras nos predicti abbas et conventus sigilli nostri appensione roboravimus. Datum anno Domini Mo CCo quadragesimo tercio mense januario.